ΓΡΑΠΤΗ ΕΡΩΤΗΣΗ E-3782/97 υποβολή: Reimer Bφge (PPE), Lutz Goepel (PPE), Agnes Schierhuber (PPE), Honor Funk (PPE), Christa Klaί (PPE), Hedwig Keppelhoff-Wiechert (PPE) και Xaver Mayer (PPE) προς την Επιτροπή (21 Νοεμβρίου 1997)

Θέμα: Επιστροφές κατά τις εξαγωγές βοοειδών αναπαραγωγής

Οι επιστροφές κατά τις εξαγωγές ζώντων βοοειδών χορηγούνται επίσης για τα βοοειδή αναπαραγωγής - ανάλογα με το βάρος τους. Οι λεπτομέρειες χορήγησης καθώς και η διάρκεια ισχύος των αδειών εξαγωγής συμφωνούν με ό,τι προβλέπεται στην περίπτωση των εξαγωγών ζώων που προορίζονται για σφαγή. Οι προηγούμενες μειώσεις των επιστροφών κατά την εξαγωγή και οι μειώσεις τιμών στον τομέα του βοείου κρέατος που έχουν εξαγγελθεί στην Agenda 2000, που συντελούν στην περαιτέρω περικοπή των επιστροφών κατά την εξαγωγή, αποβαίνουν επίσης εις βάρος των εξαγωγών ζώων αναπαραγωγής, μολονότι η κατάσταση που επικρατεί στις εξαγωγές βοοειδών αναπαραγωγής δεν πρέπει να εξομοιούνται με την ισχύουσα στις εξαγωγές βοοειδών προς σφαγή. Μπορεί να αναφέρει η Επιτροπή:

1. Εάν στο πλαίσιο της αναπροσαρμογής της κοινής οργάνωσης αγοράς βοείου κρέατος προβλέπονται διαφορετικές ρυθμίσεις ως προς τις επιστροφές κατά την εξαγωγή και την έκδοση και διάρκεια ισχύος των αδειών για τα ζώα αναπαραγωγής και τα βοοειδή που προορίζονται για σφαγή;

2. Εάν δεν προβλέπονται διαφορετικές ρυθμίσεις για ποιούς λόγους δεν αποφασίζεται:

- να διατηρηθεί το αρχικό ύψος των επιστροφών κατά την εξαγωγή, διαφοροποιημένο ανάλογα με το βάρος των ζώντων ζώων, βοοειδών αναπαραγωγής, δεδομένου ότι οι εξαγωγές αυτές ανακουφίζουν την αγορά βοείου κρέατος στην εσωτερική αγορά και δεν ισχύει ο βασικότερος λόγος για την περικοπή των επιστροφών κατά την εξαγωγή βοοειδών αναπαραγωγής, και συγκεκριμένα η μεγαλύτερη ζήτηση αδειών εξαγωγής βοοειδών που προορίζονται για σφαγή;

- να βελτιωθούν οι λεπτομέρειες χορήγησης και να παραταθεί η διάρκεια ισχύος των αδειών εξαγωγής τουλάχιστον επί τέσσερις μήνες, δεδομένου ότι η διαδικασία από την ημερομηνία έγκρισης των εξαγωγών έως την παράδοση διαρκεί συνήθως περισσότερο στην περίπτωση των βοοειδών αναπαραγωγής;

- να προσκομίζονται τα αποδεικτικά στοιχεία εξαγωγής των ζώων για λόγους αναπαραγωγής μέσω πιστοποιητικού των ενώσεων κτηνοτρόφων το οποίο θα μπορεί να αποστέλλεται στην ένωση κτηνοτρόφων προς έλεγχο επαλήθευσης μετά την εξαγωγή και πριν από την καταβολή των επιστροφών κατά την εξαγωγή; Με τον τρόπο αυτό, δεν θα χρειαζόταν αποδεικτικό στοιχείο για την κατάλληλη χρησιμοποίηση των ζώων αναπαραγωγής σε τρίτη χώρα από τις τοπικές οργανώσεις εκτροφέων εφόσον σε ορισμένες τρίτες χώρες δεν υπάρχουν τέτοιου είδους οργανώσεις που θα μπορούσαν να επιβεβαιώσουν την καταχώρηση των ζώων αυτών στους σχετικούς καταλόγους τρίτων χωρών ή δεν τηρούνται σχετικοί κατάλογοι;

3. Εάν οι ισχύουσες ρυθμίσεις γεωργοκτηνοτροφικών συναλλαγών του ΠΟΕ επιτρέπουν τη διαφορετική μεταχείριση ζώων αναπαραγωγής και ζώων προς σφαγή κατά τη χορήγηση εξαγωγικών ενισχύσεων και αν σκοπεύει η Επιτροπή, στο πλαίσιο του προσεχούς γύρου εμπορικών διαπραγματεύσεων, να καταβάλλει προσπάθειες για να επιτύχει τη διαφορετική μεταχείριση στον τομέα αυτό;

Απάντηση του κ. Fischler εξ ονόματος της Επιτροπής (7 Ιανουαρίου 1998)

1. Μέχρι το τέλος του 1994, οι επιστροφές κατά την εξαγωγή για ζώα καθαρής φυλής καθώς και για άρρενα ζώα που προορίζονται για σφαγή ανέρχονταν στο ίδιο επίπεδο. Ωστόσο, από το 1995, παρατηρήθηκε μικρή μείωση των επιστροφών κατά την εξαγωγή για ζώα αναπαραγωγής καθαρής φυλής, προκειμένου να συνεχιστούν οι εξαγωγές των εν λόγω ζώων.

Ισχύουσες επιστροφές: ζώα αναπαραγωγής καθαρής φυλής:

58,50 ECU ανά κιλό άλλα άρρενα ζώα: 52,00 ECU ανά κιλό άλλα θηλυκά ζώα: 28,00 ECU ανά κιλό

Η Επιτροπή αντιμετώπισε σοβαρές δυσκολίες όσον αφορά την εφαρμογή του ανώτατου ορίου εξαγωγών, το οποίο προβλέπεται από τη Συμφωνία του Γύρου της Ουρουγάης. Το ζήτημα αυτό συζητήθηκε διεξοδικώς με εκπροσώπους και μέλη των ευρωπαϊκών ενώσεων κρεατοπαραγωγών, στις αρχές του 1997. Μετά το πέρας των συζητήσεων αυτών, η Επιτροπή κατέληξε στο συμπέρασμα ότι η απαραίτητη περίοδος ισχύος των αδειών για εξαγωγή θα είναι 75 ημέρες για τα ζώντα βοειδή και τα μεταποιημένα προϊόντα, και 30 ημέρες για το βόειο κρέας. Επιπλέον, σε περίπτωση προκύρηξης ανοικτού διαγωνισμού σε τρίτες χώρες, οι άδειες εξαγωγής θα έχουν ισχύ 4 μηνών από την ημερομηνία έκδοσής τους (από την ημέρα υποβολής της αίτησης για τη χορήγηση αδείας).

2. Όσον αφορά τις εξαγωγές ζώων αναπαραγωγής καθαρής φυλής, η Επιτροπή πιστεύει ότι, η βελτίωση της ποιότητας των ζωικών κεφαλαίων, είτε η ανασύστασή τους στη χώρα εισαγωγής, εξαρτάται περισσότερο από τα σχετικά προγράμματα παρά από το ύψος των επιστροφών κατά την εξαγωγή.

Θα πρέπει να τονίσουμε ότι, σύμφωνα με τα ανωτέρω, οι επιστροφές κατά την εξαγωγή για ζώα αναπαραγωγής καθαρής φυλής και για ζώα που προορίζονται για σφαγή δεν ανέρχονται στο ίδιο επίπεδο. Λόγω του όγκου των αιτήσεων για χορήγηση αδείας, οι επιστροφές κατά την εξαγωγή μειώθηκαν στα επίπεδα που ίσχυαν μετά την 27η Σεπτεμβρίου 1997 και την 25η Οκτωβρίου 1997. Η πρώτη μείωση, ύψους 10%, δεν επέφερε καμία μεταβολή στις επιστροφές κατά την εξαγωγή για ζώα αναπαραγωγής καθαρής φυλής, ενώ η δεύτερη μείωση ήταν ακόμη μικρότερη για τα ζώα αναπαραγωγής καθαρής φυλής και τα άρρενα βοειδή (5% αντί 15%).

Το 1995 και το 1996, οι εξαγωγές ζώων αναπαραγωγής καθαρής φυλής ανέρχονταν σε 135.000 και 139.000 ζώα. Με εξαίρεση το 1991, τα ανωτέρω νούμερα αποτελούν νέο ρεκόρ.

Σύμφωνα με τις δεσμεύσεις που προβλέπονται στη Συμφωνία για τον Παγκόσμιο Οργανισμό Εμπορίου (ΠΟΕ), η Κοινότητα λαμβάνει επιστροφές κατά την εξαγωγή μόνο για περιορισμένο αριθμό μόσχων και βοειδών. Η Κοινότητα μπορεί, ανάλογα με το συμφέρον της, να χρησιμοποιεί τις ποσοστώσεις της GATT, αλλά δεν μπορεί να τις υπερβαίνει, για λόγους διατήρησης της ισορροπίας.

Σύμφωνα με το άρθρο 3 παράγραφοι α) και β) του κανονισμού (ΕΟΚ) αριθ. 2342/92 της Επιτροπής για τις εισαγωγές από τρίτες χώρες και τη χορήγηση επιστροφών κατά την εξαγωγή για τα καθαρής φυλής βοοειδή αναπαραγωγής και για την κατάργηση του κανονισμού (ΕΟΚ) αριθ. 1544/79 ((ΕΕ L της 11.08.1992 )), για τη χορήγηση της επιστροφής απαιτείται υποβολή γενεαλογικού πιστοποιητικού, το οποίο εκδίδεται από την ένωση, τον οργανισμό ή την επίσημη υπηρεσία του κράτους μέλους που τηρεί το γενεαλογικό βιβλίο, καθώς και πιστοποιητικού υγειονομικού ελέγχου που εκδίδεται για ζώα αναπαραγωγής καθαρής φυλής, το οποίο απαιτείται από την τρίτη χώρα προορισμού. Στον εν λόγω κανονισμό δεν προβλέπεται η καταγραφή των εξαγομένων ζώων στο γενεαλογικό βιβλίο της τρίτης χώρας προορισμού.

Εξαιτίας των υψηλότερων επιστροφών κατά την εξαγωγή για ζώα αναπαραγωγής καθαρής φυλής, καθώς και για αγελάδες και δαμάλες, σε σύγκριση με τις χαμηλότερες επιστροφές κατά την εξαγωγή για άλλα θηλυκά ζώντα ζώα, είναι απαραίτητο να εξασφαλίζεται, με την καθιέρωση ορισμένων μέτρων ελέγχου, ότι τα εξαγόμενα ζώα δεν θα θανατώνονται τη στιγμή της άφιξής τους στην τρίτη χώρα προορισμού.

3. Η Συμφωνία του ΠΟΕ παρέχει τη δυνατότητα διαφοροποίησης των επιστρφών κατά την εξαγωγή. Οι επιστροφές κατά την εξαγωγή για ζώα αναπαραγωγής καθαρής φυλής είναι υψηλότερες από αυτές που ισχύουν για ζώα που προορίζονται για σφαγή. Επομένως, δεν υπάρχει λόγος τροποποίησης των διατάξεων κατά τη διάρκεια του επόμενου γύρου εμπορικών διαπραγματεύσεων.